Da Vorgänga und friare Inhoba vom Nama BMW woan de Rapp Motorenwerke, de wo 1913 grindt woan sand. 1917 homs an Nam af BMW GmbH umgwandlt und speda af BMW AG. De Firma hod Flugzeigmotorn baut. 1917 homs an Flugzeigmotor mit Ibavadichtung entwicklt, dea wo doduach extre hoch fliang hod kenna. Drauf hod de Preissische Heeresvawoitung 2.000 Motorn kafft. Am 17. Juni 1919 homs mit ana BMW IIIa no hoamlich m 9.760 Meta an Hechnwejdrekord aufgstejt. Duach an Versailla Vatrog is de Firma owa stoak bedroht gwen, wei da Friednsvatrog fia 5 Joa s Baun vo Flugzeigmotorn vabotn hod. Deshoib hod da Hauptaktionär Camillo Castiglioni de Firma valossn, hod de Namensrecht mitgnumma und is za de Bayerischen Flugzeugwerken (BFW) ganga, de wo nacha an Nama BMW ognumma hom. De Firma de wo friara BMW ghoassn hod, is zua Südbremse und spada zua Knorr-Bremse umtafft woan.